Урмандагы очрашу (Хикәя)

	Зиннәт, кирәкле җиренә барырга әзерләнеп, өй алдындагы машинасын кабызган гына иде, улы Ринат, гадәттәгечә, әтисенең кайда юнәлгәнен дә сорамыйча, аның янәшәсенә менеп утырды. 	 Әтисенең сораулы карашын сүзсез аңлаган үсмер егет: “Әти, мин дәресләрне әзерләдем. Ал инде мине үзең белән”, – дип ялварып карагач, Зиннәт, ризалыгын белдереп, көлемсерәп кенә куйды да, капка төбендә кул изәп калган хатынына баш кагып, юлга кузгалды. Үсеп килгән улын үзе белән иптәшкә еш кына ияртеп йөререргә күнеккән иде Зиннәт. Беренчедән, машинасы да бик яңа түгел. Ватылып, ярты тәүлек икәүләп юлда яткан чаклары да булды. Икенчедән, әзрәк тирә-як дөньяны күрсен, белсен улы. Гел генә ата-ана канаты астында яшәмәс. Аңлый-белә торсын көнкүреш тормышның мәшәкатьләрен, төшенә торсын. Менә бүген дә алар салынып яткан өйләренә идән-түшәм такталары юнәтер өчен аталы-уллы район үзәгенә юнәлделәр. Тик башта юллары гына бик уңмады. Пилорама тоткан урман хезмәткәре Гафурны ни эшендә, ни өендә тота алмадылар. Килгәч-килгәч йомышын үтәмичә кире кайтасы килмичә, Зиннәт урманчының хатыныннан Гафурның кайсы делянкада агач кистергәнен ныклап сорады да, машинасына утырып урманга юл тотты. Зур гына район үзәген буйдан-буйга чыгып, тук башаклы басуны үтеп, борма-борма юл белән көзге урман эченнән шактый гына ара уздылар. Тиешле делянкага җитәрәк, машина тавышын ишетеп, аларның каршысына Гафур үзе чыкты. Зиннәт, улын машинада калдырды да, Гафур белән урман эчендәге алачыкка юнәлделәр. Эшкуар Гафурның эше гөрләп барганы күренеп тора. Ерак та түгел ике ир бензинлы пычкы белән урман яңгыратып агач кисеп яталар. Алар янында киселгән ботакларны бер урынга җыеп йөрүче хатын-кыз күренә. Гафур белән Зиннәт алачыктагы агач өстәл артына утырып, артык сүз куертмыйча гына фәлән күләмле материал сату-алу турында кул сугып килештеләр, сөйләштеләр. Зиннәт, теләгән йомышы барып чыккач, җиңел сулап куйды да, Гафур белән саубуллашып, кайтырга кузгалды. 
	Физәлия ДӘҮЛӘТГӘРӘЕВА	
Матбугат.ру

	№   | 21.03.2015	


